הפועל ב"ש תמריא אחה"צ (שני) לאמסטרדם, שם תעביר את הלילה עד לנסיעה מחר לשבדיה לקראת המשחק מול נורשפינג במסגרת הסיבוב השלישי המוקדם של הליגה האירופית. כחלק מההכנה למפגש ולאור העובדה כי המשטח באצטדיון של היריבה סינטטי, החליט ברק בכר להתאמן במגרש דומה בעיר. "נקווה שהמגרש שם יותר טוב מהמגרש שהתאמנו עליו אתמול כי זה היה פשוט זוועה", אמר אחד השחקנים.
בכר ערך אסיפה קצרה בה דיבר על המערך של השבדים שיפתחו עם שלושה בלמים, ונראה כי גם ב"ש תפתח במערך דומה ובאותו הרכב משני המשחקים האחרונים. אחת המסקנות של בכר מהעונה שעברה היא קיצור הרוטציה וכמה שפחות שינויים דרמטיים, אלא אם כן ישנם שחקנים פצועים או חולים.
חנן ממן שהחלים מפציעה במפשעה זקוק לעוד כמה ימים של חיזוקים ולא יטוס עם הקבוצה, כמוהו כנראה גם תומר יוספי שחזר מפציעה בקרסול. אחרי האימון שהתקיים הבוקר יחליטו בצוות המקצועי מי עוד לא ימריא. "מדובר בקבוצה שנמצאת בשיא הליגה שלה ומצפה לנו משחק קשה מאוד", אמר בכר באסיפה, "זה מגרש שאנחנו לא רגילים אליו ונצטרך לעשות התאמות איך כדאי ונכון לשחק".
שחקנים בב"ש מצפים למשחק שלא יהיה יפה לעין ובמטרה ברורה להביא את ההכרעה הביתה. כ-50 אוהדים אמורים לעודד. הכמות המעטה יחסית היא בשל העלות הגבוהה של הנסיעה, אבל במועדון משוכנעים שמעבר לשלב הבא כבר יביא מאות אוהדים למשחק החוץ.
כמו בנסיעות קודמות, גם בימים הבאים ימשיכו המנודים לעבוד ללא המאמן הראשי, כששרון אביטן יעביר את האימונים לשיר צדק, דור אלו ועמראן אלקרנאווי. אליהם יצטרפו שחקנים שלא ייצאו עם הקבוצה. בעוד עם דור אלו נראה שתהיה פריצת דרך באשר להצעות מליגת העל ורצון אמיתי של אלונה ברקת שלא יפסיד כסף, בנושא של צדק אין עוד פריצת דרך, כמו גם אצל אלקרנאווי.